16/12/2021 | Administración LocalMunicipal
Brión
Aprobación definitiva do Regulamento do Fondo de Acción Social

EDICTO O Pleno do Concello, en sesión de data 20.10.2021, aprobou inicialmente o Regulamento do Fondo de Acción Social do Concello de Brión. Transcorridos os prazos sinalados nos artigos 49. b) e 65.2 da Lei 7/85, do 2 de abril, reguladora das bases de réxime local, sen presentarse reclamación ou requirimento algún, enténdese definitivamente aprobado o texto que se publica de seguido e que entrará en vigor o día seguinte da súa publicación íntegra no Boletín Oficial da Provincia, en cumprimento do disposto no art.70.2 da mencionada Lei. REGULAMENTO DO FONDO DE ACCIÓN SOCIAL DO CONCELLO DE BRIÓN CAPÍTULO I.–NORMAS XERAIS Artigo 1.–Concepto de Acción Social. Por acción social enténdese o conxunto de medidas que o Concello disporá para promover e mellorar o nivel de benestar social dos seus empregados. Con esta finalidade, o Concello dotará anualmente no seu orzamento unha partida ou fondo para o financiamento de gastos de natureza social do seu persoal. Artigo 2.–Obxecto. O presente regulamento recolle e regula as prestacións de Acción Social a favor do persoal ao servizo do Concello de Brión, así como os procedementos de solicitude, tramitación e concesión das diferentes axudas que no mesmo se recollen. O texto definitivo deste Regulamento deberá ser aprobado polo Pleno do Concello, previa negociación coa representación dos traballadores. Artigo 3.–Ámbito de aplicación persoal. Este regulamento será de aplicación a todo o persoal que preste servizos no Concello de Brión en réxime de contratación laboral ou funcionarial. Artigo 4.–Requisitos esixibles aos beneficiarios. A) Para ter dereito ás prestacións que se estipulan no presente regulamento deberán concorrer, con carácter xeral, os seguintes requisitos: 1. Ser persoal funcionario, ser persoal laboral fixo ou ter unha relación contractual temporal en vigor co concello de Brión cunha antigüidade mínima de un ano (1 ano) ininterrompido. Este requisito deberá cumprirse tanto na data de presentación de solicitudes, como no momento de efectuar o gasto que pretende ser subvencionado.2. Reunir os requisitos esixidos nas normas específicas aplicables a cada modalidade de axuda.3. Os sinalados na regulación da lexislación de subvencións na que se establecen as condicións que deben reunir os perceptores de achegas públicas. B) Tamén poderán optar a estas axudas: 1. Os membros da unidade familiar dos beneficiarios, a non ser que os requisitos esixidos nas normas específicas aplicables a cada modalidade de axuda indiquen outra cousa.2. O persoal que obtivese a xubilación ou declarado en situación de invalidez absoluta ou gran invalidez, así como os membros da súa unidade familiar, durante o período ao que se extenda a convocatoria do ano no que se produciron tales situacións.3. Os herdeiros legais do persoal que falecese en servizo activo, durante o período ao que se estenda a convocatoria do ano no que se produciu o pasamento. C) Aos efectos de percibir estas axudas con cargo ao fondo social do Concello de Brión, entenderase por unidade familiar: 1. A integrada polos cónxuxes, polos membros dunha unión de feito e parellas convivintes, acreditando tal circunstancia, e se os houbese, os fillos que convivan no domicilio familiar, incluídos os fillos por adopción ou acollemento, e sexan menores de idade, ou que tendo a maioría de idade acrediten que non perciben ingresos e que conviven no domicilio familiar, ou padezan algunha minusvalía igual ou superior ao 33%. Así mesmo, tamén terán a consideración de integrantes da unidade familiar os ascendentes, sempre e cando residan no domicilio familiar do beneficiario e acrediten ter ingresos inferiores ao salario mínimo interprofesional e, excepcionalmente, outros familiares que residan no domicilio familiar do beneficiario sempre que acrediten non ter ingresos.2. Nos casos de nulidade, divorcio ou separación xudicial, será considerada como unidade familiar a formada polo beneficiario e os fillos que estean ao seu cargo, sempre que sexan menores de idade ou non estean emancipados, ou que sendo maiores de idade reúnan os requisitos estipulados no apartado anterior.3. A constituída polos proxenitores e os fillos que reúnan os requisitos anteriormente aludidos. D) Para a acreditación da condición de membro da unidade familiar, nos casos reflectidos nos apartados anteriores, deberán seguirse os seguintes criterios: – As parellas de feito deberán aportar certificación emitida polo Rexistro de parellas de feito de Galicia, Acta Notarial, certificación expedida polo Concello correspondente ou calquera outro documento que amose tal condición e que a Comisión de Seguimento e Interpretación do Regulamento do fondo de Acción Social considere como válido. – A convivencia e a dependencia económica aceptarase mediante a presentación do Libro de Familia se os fillos son menores de idade e comúns a ambos membros da familia. En caso de que sexan maiores de idade deberá acreditarse a presunta convivencia e dependencia económica. – Xustificación da adopción ou acollemento dos fillos, no seu caso. – Cando nunha unidade familiar os fillos sexan exclusivamente do integrante do matrimonio ou parella de feito que non preste servizos no Concello de Brión, deberase acreditar a convivencia e a dependencia económica dos fillos respecto do empregado público. – Para a acreditación da dependencia económica dos membros da unidade familiar, maiores de idade, polos que se solicita a axuda, poderanse presentar como xustificante a declaración do IRPF dos membros polos que se solicita a axuda, un certificado do INEM no que conste, en caso de existir, o desemprego do familiar, un certificado de afiliación á Seguridade Social que acredite á dependencia ou calquera outro medio probatorio desta situación. E) No suposto de que ambos proxenitores sexan empregados do Concello, soamente poderá causar dereito a favor dos seus fillos un deles. F) En ningún caso poderán ser beneficiarios destas axudas o persoal que teña subscritos co Concello contratos de servizos, encadrados dentro da Lei 9/2017, do 8 de novembro, de contratos do sector público. Artigo 5.–Convocatoria. O prazo para presentar as solicitudes de axudas con cargo ao Fondo de acción social, así como a documentación correspondente, será do 1 de xaneiro ao 31 de outubro de cada ano. Neste prazo solicitaranse as axudas correspondentes aos gastos subvencionables efectuados no período comprendido entre o 1 de novembro do ano anterior ao 31 de outubro do ano en curso. As solicitudes realizaranse no modelo normalizado, a disposición dos interesados no Servizo de Persoal, e poderanse presentar no Rexistro Xeral do Concello de Brión así como nos demais lugares e formas previstos na Lei 39/2015, do 1 de outubro, do procedemento administrativo común das administracións públicas. Se a solicitude non reúne os requisitos sinalados no regulamento, o Servizo de Persoal requirirá ao interesado, na forma establecida na Lei 39/2015, para que nun prazo de dez días emende a falta ou achegue os documentos preceptivos, coa indicación de que, se así non o fixese, considerarase desistida a súa petición, despois de ditada a resolución para tal efecto. O Servizo de Persoal deberá informar da documentación que se terá que achegar para cada tipo de solicitude de axuda, de acordo cos criterios establecidos no presente Regulamento. Todas as solicitudes presentadas fóra de prazo serán desestimadas. Artigo 6.–Tramitación. As axudas concederanse mediante Resolución de Alcaldía, previa fiscalización pola Intervención Municipal, a proposta da Concellería de Persoal, e previo informe do Servizo de Persoal. En calquera momento do proceso de tramitación, a Comisión de Seguimento e Interpretación do Regulamento do fondo de Acción Social, poderá comprobar a veracidade dos datos aportados polos solicitantes, cando estes non teñan sido acreditados debidamente, respectando os preceptos establecidos na lexislación de protección de datos de carácter persoal. Artigo 7.–Resolución. A Resolución de Alcaldía deberá ditarse nun prazo máximo de tres meses dende o remate do período de solicitude formalmente establecido. En caso de detectarse erros na concesión das axudas, sendo por causas non imputables aos beneficiarios, deberán reintegrar as cantidades percibidas indebidamente, sen que proceda tomar medidas sancionadoras na súa contra. A devolución farase nun prazo máximo de quince días, podendo o receptor optar entre dúas posibilidades:  Reintegro das cantidades percibidas nun único pagamento  Descontar na nómina mensual unha porcentaxe das súas retribucións, con cargo á devolución da axuda indebidamente percibida, ata liquidar o total da débeda. Se fosen concedidas axudas indebidamente, como consecuencia dun falseamento de datos ou mala fe por parte do beneficiario, poderanse aplicar as medidas sancionadoras oportunas, á marxe da obrigatoriedade de reintegrar a cantidade percibida nun prazo máximo de 15 días hábiles. Se rematado dito período, non se tivesen reintegrado as contías recibidas, poderase practicar un desconto na nómina mensual dos beneficiarios, nunha contía non inferior a 30% das retribucións brutas, ata ter saldada a débeda, sen menoscabo dos conceptos e tramos inembargables establecidos na Lei de Axuizamento Civil. Na concesión destas achegas será de aplicación o réxime de infraccións e sancións regulado na lexislación de subvencións, con independencia de calquera outra medida que se puidese decidir e estivese dentro da normativa aplicable a tales efectos. As medidas sancionadoras aplicables a cada caso se impoñerán mediante Resolución de Alcaldía, previa consulta coa Comisión de Seguimento e Interpretación do Regulamento do fondo de Acción Social. A denegación das axudas deberá ser motivada Artigo 8.–Interpretación e modificación do Regulamento. Todas as dificultades e dúbidas que puideran xurdir á hora da aplicación do estipulado neste Regulamento deberán ser resoltas pola Comisión de Seguimento e Interpretación do Regulamento do fondo de Acción Social. Dita comisión estará integrada de xeito paritario por representantes da Corporación, o presidente do Comité de Empresa e Delegado de persoal funcionario. A presidencia da Comisión recaerá no alcalde ou na persoa en que delegue, (de acordo coa normativa aplicable), o cal terá voto de calidade en caso de empate. Cando se pretenda introducir calquera modificación ou cambio no Regulamento, estes deberán ser debidamente supervisados e autorizados pola Comisión de Seguimento e Interpretación do Regulamento do fondo de Acción Social, sen que isto implique a alteración dos principios básicos sobre os que se basea dito texto. O Regulamento de Acción Social poderá ser revisado anualmente, ben a petición dos representantes da Corporación ou ben a petición do Comité de Empresa ou do Delegado de persoal funcionario. Artigo 9.–Pagamento das axudas. O pagamento das axudas concedidas deberá realizarse mediante un mandamento de pago por parte do Concello, non debendo transcorrer máis de trinta días dende a data de resolución. CAPÍTULO II.–DISTRIBUCIÓN E CONTIDO XERAL DAS AXUDAS Artigo 10.–Contía total das axudas sociais. A) O Concello de Brión dotará anualmente no seu orzamento unha partida ou fondo para o financiamento de gastos de natureza social do seu persoal. A contía exacta desta dotación, que cada ano consolidará como mínimo a dos orzamentos do ano anterior, será a establecida mediante negociación colectiva. B) A contía total das axudas non poderá ser superior ao importe do crédito establecido. Para determinar o importe a recoñecer por cada unha das axudas, terase en conta o seguinte procedemento: b.1. Se valorarán tódalas solicitudes presentadas ata obter un “total de gasto”. b.2. O crédito dispoñible dividirase entre o “total de gasto” obtendo un “Coeficiente” de aplicación. b.3. Dito “coeficiente” se multiplicará pola contía correspondente para cada axuda solicitada, dando lugar ao importe monetario concedido para cada axuda. b.4. En todo caso, as axudas non poderán exceder nunca o importe dos gastos imputables aos feitos ou continxencias que dan dereito á percepción das subvencións. C) Os feitos e continxencias obxecto de axudas sociais, e polo tanto os gastos ocasionados, deberán referirse exclusivamente ao período económico de cobertura de axudas, que será o comprendido entre o 1 de novembro do ano anterior no que se realiza a petición ao 31 de outubro do ano en curso. Se durante o prazo de solicitude non se demandase a prestación correspondente ao período citado anteriormente, perderán o seu dereito a facelo, salvo casos excepcionais debidamente xustificados. Artigo 11.–Tipos de axudas. A) As axudas de carácter social do presente Regulamento vincularanse aos seguintes conceptos: 1. Axudas para gastos derivados da condición de discapacidade física, psíquica ou sensorial e persoas en situación de dependencia.2. Axudas para próteses, órteses e similares.3. Axudas de estudos para o persoal e os seus familiares. B) Calquera nova modalidade de axuda que se queira incorporar, deberá ser obxecto de acordo na Comisión de Seguimento e interpretación do fondo de acción social, implicando unha modificación do regulamento, seguindo o procedemento legalmente establecido. Así mesmo, dende a corporación municipal se estudará a posibilidade de contemplar unha bonificación do custe polo uso dos servizos municipais (piscina municipal, escola de música e escola infantil) para o persoal ao seu servizo e os membros da súa unidade familiar, o que se deberá incorporar, en todo caso, nas ordenanzas, regulamentos ou normativa específica de ditos servizos municipais. C) As axudas sociais destinadas aos conceptos recollidos neste artigo, quedarán sometidas á lexislación fiscal e sobre subvencións vixentes. CAPÍTULO III.–REGULACIÓN ESPECÍFICA DAS DIFERENTES MODALIDADES DE AXUDAS SOCIAIS SECCIÓN 1.ª AXUDAS PARA GASTOS DERIVADOS DA CONDICIÓN DE DISCAPACIDADE FÍSICA, PSÍQUICA OU SENSORIAL E PERSOAS EN SITUACIÓN DE DEPENDENCIA Artigo 12.–Concepto e contido.1. O Concello dotará unha aplicación orzamentaria con fin de axudar aos empregados cun cónxuxe/parella, fillos ou persoa ao seu cargo que padeza unha discapacidade física, psíquica ou sensorial, unha situación de dependencia, ou que sofren eles mesmos este mesmo tipo de discapacidade.2. Con este tipo de axudas subvencionaranse os seguintes conceptos: a) Axudas para gastos de rehabilitación, estimulación precoz, recuperación funcional (psicomotricidade, logopedia, fisioterapia, etc) e tratamento psicoterapéutico. Neste caso, o potencial beneficiario deberá estar afectado por un grado de minusvalía igual ou superior ó 33%, recoñecido polo órgano competente. b) Axudas para transporte e gastos de asistencia especializada, destinada a persoas que necesiten asistencia domiciliaria ou en centros especializados. c) Axudas para facilitar a mobilidade e comunicación, destinada á adquisición e renovación de prótese e demais aparatos ortopédicos, incluídas as sillas de rodas e a adaptación de vehículos. d) Axudas para a eliminación de barreiras arquitectónicas e adaptación de vivenda, sendo subvencionables soamente os gastos estritamente imprescindibles para tales adaptacións. Artigo 13.–Requisitos que deben cumprir as persoas beneficiarias. Para poder optar a estas axudas deberán cumprirse os seguintes requisitos; – A situación de dependencia ou a condición de minusvalía alegada (ben polo propio solicitante, ou ben respecto dunha persoa ao cargo) deberá ser acreditada: Mediante recoñecemento oficial da discapacidade ou situación de dependencia polo organismo competente no momento da solicitude. Cun informe médico, debidamente acreditada e formalizado, no cal se especifique a necesidade dun tratamento ou atención especializado permanente e continuado. – As persoas sobre as que se alegue a necesidade destas axudas, non poderán percibir, en virtude da súa minusvalía, renda ningunha por riba do salario mínimo interprofesional; requisito que será acreditado mediante certificado da Axencia Tributaria. – En caso de que a solicitude sexa baseada na existencia de persoas con minusvalía ao cargo, estas deberán estar relacionados co peticionario ata o segundo grao de consanguinidade ou afinidade, ou mediante outra situación das estipuladas no artigo 4. C. do presente regulamento. Artigo 14.–Contía das axudas. A contía a percibir por este concepto será do 50% do custo total, co límite de 600 € por unidade familiar. SECCIÓN 2.ª AXUDAS PARA PRÓTESES, ÓRTESES E SIMILARES Artigo 15.–Concepto e contido. O Concello poderá conceder axudas sanitarias con cargo aos seguintes conceptos: Próteses dentais, incluíndose os seguintes conceptos: – Dentadura completa (substitutiva de dentadura natural). – Pezas dentarias (Implantes). – Empastes. – Endodoncias. – Tratamentos de ortodoncia. – Limpeza dental. Próteses de visión: – Gafas. – Substitución de cristais. – Lentillas. Gastos sanitarios: – Outros gastos sanitarios con prescrición médica e non cubertos pola seguridade social. – Tratamentos ou dietas especiais debido a intolerancias alimentarias, como pode ser a celiaquía. Outras: – Próteses auditivas. – Aparatos de fonación. – Sillas de rodas ou similares. – Plantillas ortopédicas. Artigo 16.–Contía das axudas. * Próteses dentarias: 50% do custo total. * Próteses de visión: 50% do custo total. * Gastos sanitarios: 50% do custo total. * Outras: 100% do custo total. Establécese un límite anual de 300 € por persoa e de 600 € por unidade familiar para cada un dos conceptos anteriores. As presentes axudas non serán de aplicación se o empregado municipal xa tivese cubertas, tanto para el como para a súa unidade familiar, con calquera entidade privada ou mutualidade, as continxencias que neste apartado se regulan. Artigo 17.–Criterios de tramitación aplicables a todas as axudas de carácter sanitario. Para poder recibir estas axudas deberá achegarse, xunto coa solicitude existente no Servizo de Persoal, a seguinte documentación: – Informe médico que acredite a necesidade do tratamento. – Factura orixinal que acredite o gasto realizado e que se desexa cubrir coas axudas do Concello. – En caso de que a solicitude teña como beneficiarios outras persoas da unidade familiar ou dependentes economicamente, serán de aplicación os requisitos especificados no artigo 4. D. do presente Regulamento. SECCIÓN 3.ª AXUDAS DE ESTUDOS PARA O PERSOAL E OS SEUS FAMILIARES Artigo 18.–Concepto e contido. O Concello subvencionará os gastos derivados dos estudos en centros públicos ou concertados ou en caso de non existir oferta educativa, a decisión da Comisión de Seguimento e Interpretación do Regulamento do fondo de Acción Social, en centros privados; que realice o persoal ao seu servizo e os seus cónxuxes/convivintes ou fillos menores de 25 anos que dependan economicamente del, nos niveis de Educación Infantil ou Gardería, Educación Primaria, Educación Secundaria Obrigatoria (ESO), Bacharelato, FP Específica de Grao Medio, FP Específica de Grao Superior, Escola Oficial de Idiomas (EOI) ou universidade, así como respecto da formación relativa a actividades artísticas e deportivas. Esta axuda económica concederase só sobre un nivel de estudos, carreira ou curso por ano; e no caso de solicitar máis dunha axuda económica, soamente se aboará unha delas, que será a que resulte máis beneficiosa para a persoa interesada. No suposto de cursar materias soltas, o importe da axuda calcularase de forma directamente proporcional ao número total de materias ou créditos do curso correspondente. Se fosen materias de distintos cursos calcularase porcentualmente sobre o total de materias ou créditos de cada un deles, ata o límite da axuda. Para os efectos do cálculo do importe da axuda por estudos universitarios, non se computarán as materias que se repitan por segunda vez (3.º matrícula). No caso dos proxectos de fin de carreira computarase como gasto realizado o importe da matrícula ou taxa que corresponda, sempre referido a estudos realizados en centros educativos públicos que se atopan no territorio do Estado español. Artigo 19.–Beneficiarios. Poderán optar a estas axudas as persoas que entren dentro dos criterios establecidos no artigo 4 do presente Regulamento (referido aos requisitos dos beneficiarios da acción social). Artigo 20.–Tramitación. A. Ás solicitudes xuntarase: – Certificación expedida polo centro docente que acredite a formalización da matrícula e o curso académico. De ser o caso, presentaranse tamén xustificantes dos gastos realizados por este concepto mediante factura. – Contía da subvención por estudios á que se opta. B. Contía da subvención por estudos. Para os familiares dos traballadores/as:  Gardería e Educación Infantil: ata 60 € por beneficiario/ano.  Educación Primaria e EOI: ata 80 € por beneficiario/ano.  ESO: Ata 100 € por beneficiario/ano.  FP, actividades artísticas e deportivas, e Bacharelato: Ata 150 € por beneficiario/ano.  Universidade: ata 250 € por beneficiario/ano. Para o persoal municipal: Subvencionarase ata o importe íntegro da matrícula en calquera dos niveis, ou a contía fixada no baremo para familiares se resulta economicamente máis beneficiosa. No caso de fillos ou cónxuxes/convivintes dos empregados municipais, as subvencións por estudios terán carácter único referido a cada especialidade, curso escolar ou materia solta, polo que, en caso de repetir curso ou materia ou de cambiar de especialidade, o beneficiario non terá dereito a obter subvención. Cando se trate de empregados municipais, subvencionarase un máximo de dúas veces por curso escolar, materia ou cambio de especialidade. CAPÍTULO IV.–DISPOSICIÓNS TRANSITORIAS Disposición transitoria única Unha vez entre en vigor o presente Regulamento, os traballadores do Concello terán de prazo ata o 30 de decembro do ano 2021 para cursar as solicitudes sobre os gastos realizados entre o 1 de novembro do ano 2020 e o 31 de outubro do ano 2021. Brión, 13 de decembro de 2021. O alcalde Pablo Lago Sanmartín